ดาวโจนส์ปิดบวก-น้ำมันพุ่งอีก-ทองขึ้น
หุ้นดาวโจนส์ปิดบวก 188.57 จุด ทุบนิวไฮวันที่ 2 รับไบเดนลงนามกระตุ้นศก.-ข้อมูลแรงงานสดใส ด้าน ราคาน้ำมันพุ่ง 1.58 ดอลลาร์ ขณะที่ ทองคำเพิ่มขึ้น 80 เซนต์
12 มี.ค. 2564

ดัชนีเฉลี่ยอุตสาหกรรมดาวโจนส์ปิดที่ 32,485.59 จุด เพิ่มขึ้น 188.57 จุด หรือ +0.58% ดัชนี เอสแอนด์พี 500 ปิดที่ 3,939.34 จุด เพิ่มขึ้น 40.53 จุด หรือ +1.04% ดัชนี แนสแดค ปิดที่ 13,398.67 จุด เพิ่มขึ้น 329.84 จุด หรือ +2.52%
ดัชนีดาวโจนส์ตลาดหุ้นนิวยอร์กปิดพุ่งขึ้นทำนิวไฮติดต่อกันเป็นวันที่ 2 เมื่อวันที่ 11 มี.ค. รับข่าว โจ ไบเดน ประธานาธิบดีสหรัฐลงนามในร่างกฎหมายกระตุ้นเศรษฐกิจวงเงิน 1.9 ล้านล้านดอลลาร์เพื่อเยียวยาผลกระทบจากการแพร่ระบาดของโรคโควิด-19 นอกจากนี้ ตลาดยังได้แรงหนุนจากตัวเลขผู้ขอรับสวัสดิการว่างงานของสหรัฐลดลงแตะระดับต่ำสุดนับตั้งแต่เดือนพ.ย.2563
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนเมษายน เพิ่มขึ้น 1.58 ดอลลาร์ ปิดที่ 66.02 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนพฤษภาคม เพิ่มขึ้น 1.73 ดอลลาร์ ปิดที่ 69.63 ดอลลาร์ต่อบาร์เรล
ราคาทองคำตลาดโคเม็กซ์ งวดส่งมอบเดือนเมษายน เพิ่มขึ้น 80 เซนต์ ปิดที่ 1,722.60 ดอลลาร์ต่อออนซ์